Uhliarik, Ivan, poslanec NR SR (2015-10-01):
Ďakujem pekne, pani podpredsedníčka. V kontexte toho, čo sme tu aj vlastne schválili minulý týždeň, myslím, že to bol, a takého všeobecného celospoločenského boja proti fajčeniu alebo teda zneužívaniu fajčenia deťmi a mladistvými je aj tento môj návrh novely zákona o reklame. Platný zákon hovorí o tom, že tabakové spoločnosti majú povinnosť informovať spotrebiteľov o množstve tabaku, dechtu, nikotínu v jednotlivých krabičkách alebo teda v jednotlivých baleniach cigariet a majú to nejakým spôsobom viditeľne komunikovať. Deje sa ale to, verím tomu, že ste svedkami dennodenne, deje sa práve opak, že tabakové spoločnosti túto informáciu zneužívajú na reklamu. Vidíme to v potravinách. Vidíme to na benzínových pumpách, vidíme v stánkoch, že miesto toho, aby bola čisto informácia o obsahu škodlivých látok v cigaretách, tak tieto informácie sú obohatené reklamou, keď si kúpite cigarety, tak vyhráte neviem čo, nejakú cestu a tak ďalej a tak ďalej. Čiže nejakým podvedomým spôsobom a podlinkovo navádzajú hlavne tých novofajčiarov, deti a mladistvých na to, aby si tú či onú značku kúpili. Na jednej strane sme schválili minulý týždeň zákon o tom, aby tie krabičky, ktoré už fyzicky ten spotrebiteľ si kúpi, boli čo najškaredšie alebo, inými slovami, aby poukazovali na negatívne následky fajčenia samé osebe. Na druhej strane nemáme ošetrenú tú reklamnú časť, pretože vieme, že reklama na tabakové výrobky je zakázaná. Na druhej strane nemáme ošetrené to, že v potravinách, prípadne teda v obchodoch s potravinami, v prípade tam, kde sa cigarety predávajú, tá skrytá reklama, ktorá nie je ošetrená v zákone, tak tá skrytá reklama je tam stále prítomná,. Preto môj návrh zákona navrhuje zo zákona o reklame vypustiť písm. d) § 6 ods. 3 platného zákona 147/2001 Z. z., ktoré stanovuje, že informácia o konkrétnom tabakovom výrobku určená pre spotrebiteľa umiestnená v predajni tabakových výrobkov, a ktorá musí obsahovať upozornenie o škodlivosti fajčenia, musí byť umiestnená tak, aby oslovovala najmä návštevníkov predajne, sa nepovažuje za reklamu tabakových výrobkov. Ale ako som povedal, v praxi sa stáva, že práve túto informáciu, ktorá musí byť umiestnená, zneužívajú tabakoví výrobcovia práve na reklamu a na rôzne obrázky, súťaže, ankety, ktoré upútavajú pozornosť na tieto tabakové výrobky. A potom, samozrejme, to má za následok jednak zvolenie určitého druhu cigariet, prípadne zvýšenie spotreby a tým povzbudzuje deti a mladistvých, aby začali fajčiť. Myslím si, že o škodlivosti fajčenia nemá zmysel hovoriť. Hovorím ešte raz, okrem toho, že na Slovensku na fajčenie umiera ročne, umierajú ročne tisíce ľudí, myslím si, že táto úspora, ktorá by mohla zabrániť práve tomu, čo sme svedkami denne, že stále mladšie a mladšie deti začínajú fajčiť, tak takisto by tento návrh novely zákona mohol ako kebyže znížiť atraktivitu práve zvolenia si určitého druhu cigariet, prípadne cigariet ako takých. Verím, že v kontexte minulého zákona, ktorý sme schválili v šírke, v celej šírke politického spektra a ktorým sa sprísňujú obrázky na krabičkách cigariet, tak verím, že aj toto je naozaj zákon alebo návrh zákona, ktorý môže pomôcť k zníženiu. A verím, že ho podporíte. Ďakujem pekne.